作者:杜牧
標題:池州送孟遲先輩
內容:昔子來陵陽，時當苦炎熱。我雖在金臺，頭角長垂折。奉披塵意驚，立語平生豁。寺樓最鶱軒，坐送飛鳥沒。一樽中夜酒，半破前峰月。煙院松飄蕭，風廊竹交戛。時步郭西南，繚徑苔圓折。好鳥響丁丁，小溪光汃汃。籬落見娉婷，機絲弄啞軋。煙濕樹姿嬌，雨餘山態活。仲秋往曆陽，同上牛磯歇。大江吞天去，一練橫坤抹。千帆美滿風，曉日殷鮮血。曆陽裴太守，襟韻苦超越。鞔鼓畫麒麟，看君擊狂節。離袖颭應勞，恨粉啼還咽。明年忝諫官，綠樹秦川闊。子提健筆來，勢若誇父渴。九衢林馬撾，千門織車轍。秦臺破心膽，黥陣驚毛髮。子既屈一鳴，餘固宜三刖。慵憂長者來，病怯長街喝。僧爐風雪夜，相對眠一褐。暖灰重擁瓶，曉粥還分缽。青雲馬生角，黃州使持節。秦嶺望樊川，只得回頭別。商山四皓祠，心與樗蒲說。大澤蒹葭風，孤城狐兔窟。且複考詩書，無因見簪笏。古訓屹如山，古風冷刮骨。周鼎列瓶罌，荊璧橫拋摋。力盡不可取，忽忽狂歌發。三年未為苦，兩郡非不達。秋浦倚吳江，去楫飛青鶻。溪山好畫圖，洞壑深閨闥。竹岡森羽林，花塢團宮纈。景物非不佳，獨坐如韝絏。丹鵲東飛來，喃喃送君劄。呼兒旋供衫，走門空踏襪。手把一枝物，桂花香帶雪。喜極至無言，笑餘翻不悅。人生直作百歲翁，蓬萊頂上斡海水，水盡到底看海空。月於何處去，離別豈足更關意，衰老相隨可奈何。